Document ID: 32008D0860

РЕШЕНИЕ НА КОМИСИЯТА
от 29 октомври 2008 година
относно финансовото участие на Общността в програмите за контрол, проверка и надзор на рибарството в държавите-членки за 2008 г.
(нотифицирано под номер C(2008) 6262)
(2008/860/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 861/2006 на Съвета от 22 май 2006 г. за установяване на финансови мерки на Общността за прилагането на Общата политика по рибарство и в областта на морското право (1), и по-специално член 21 от него,
като има предвид, че:
(1)
Държавите-членки са изпратили до Комисията своите програми за контрол на рибарството за 2008 г., заедно със заявленията за финансово участие на Общността в разходите, които ще бъдат направени по изпълнението на проектите, включени в тези програми.
(2)
Заявленията, отнасящи се до дейностите, изброени в член 8, буква а) от Регламент (ЕО) № 861/2006, могат да получат финансово участие от Общността.
(3)
Заявленията за финансово участие на Общността следва да отговарят на правилата, определени в Регламент (ЕО) № 391/2007 на Комисията (2).
(4)
Целесъобразно е да се определят максималните размери и процентът на финансовото участие на Общността в рамките на сумите, установени в член 15 от Регламент (ЕО) № 861/2006, както и да се определят условията, при които може да се предостави подобно участие.
(5)
За да се ползват от финансиране, устройствата за автоматично определяне на местоположението следва да отговарят на изискванията, определени в Регламент (ЕО) № 2244/2003 на Комисията от 18 декември 2003 г. за определяне на подробни разпоредби относно системите за наблюдение със сателит на риболовните кораби (3).
(6)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Предмет
Настоящото решение предвижда финансово участие на Общността за 2008 г. в разходите, направени от държавите-членки през 2008 г. при въвеждането на системите за мониторинг и контрол, приложими към Общата политика в областта на рибарството, както е посочено в член 8, буква а) от Регламент (ЕО) № 861/2006. Решението определя размера на финансовото участие на Общността за всяка държава-членка, процента на това финансово участие и условията за неговото предоставяне.
Член 2
Приключване на неизплатени задължения
Държавите-членки гарантират, че всички плащания, за които е искано възстановяване, са извършени от съответната държава-членка до 30 юни 2012 г. Плащанията, извършени от държава-членка след този краен срок, не са приемат за възстановяване. Бюджетните кредити, свързани с настоящото решение, се освобождават най-късно до 31 декември 2013 г.
Член 3
Нови технологии и информационни мрежи
Разходите, извършени за покупка, монтаж и техническа помощ за компютърни технологии и изграждане на информационни мрежи с цел осигуряване на ефикасен и сигурен обмен на данни във връзка с мониторинга, контрола и надзора на дейностите в областта на рибарството, следва да отговарят на условията за финансово участие от страна на Общността в размер на 50 % от приемливите за финансиране разходи в рамките на сумите, посочени в приложение I.
Член 4
Устройства за автоматично определяне на местоположението
1. Разходите, извършени за покупка и монтаж на борда на риболовните кораби на устройства за автоматично определяне на местоположението, позволяващи мониторинг на риболовни кораби от разстояние от център за мониторинг на риболова чрез системата за спътниково наблюдение на корабите (VMS), отговарят на изискванията за финансово участие в максимален размер от 4 500 EUR на кораб в рамките на сумите, посочени в приложение II.
2. В рамките на горната граница от 4 500 EUR, предвидена в параграф 1, финансовото участие за първата част от приемливите разходи в размер на 1 500 EUR е 100 %.
3. Финансовото участие за приемливите разходи между 1 500 EUR и 4 500 EUR на риболовен кораб възлиза на максимум 50 % от тези разходи.
4. За да отговарят на условията за финансово участие, устройствата за автоматично определяне на местоположението трябва да съответстват на изискванията, определени в Регламент (ЕО) № 2244/2003.
Член 5
Електронни системи за записване и отчитане
Разходите, извършени за покупка, монтаж и техническа помощ за електронни системи за записване и отчитане (ERS) в център за мониторинг на риболова с цел осигуряване на ефикасен и сигурен обмен на данни във връзка с мониторинга, контрола и надзора на дейностите в областта на рибарството, отговарят на условията за финансово участие от страна на Общността в размер на 50 % от приемливите за финансиране разходи в рамките на сумите, посочени в приложение III.
Член 6
Електронни устройства за записване и отчитане
1. Максималният размер на финансовото участие за разходите, извършени за покупка и монтаж на борда на риболовни кораби на устройства ERS, позволяващи на корабите да записват и изпращат по електронен път данни за риболовните дейности до центъра за мониторинг на риболова, е 4 500 EUR на кораб в рамките на сумите, посочени в приложение IV.
2. Финансовото участие за извършените разходи за покупка и монтаж на борда на риболовните кораби на устройства ERS е 75 % в рамките на горната граница от 4 500 EUR, предвидена в параграф 1.
3. За да отговарят на условията за финансово участие, устройствата ERS трябва да съответстват на изискванията, установени в Регламент (ЕО) № 1966/2006 на Съвета (4) и Регламент (ЕО) № 1566/2007 на Комисията (5).
Член 7
Пилотни проекти
Разходите, извършени по пилотни проекти за нови технологии за контрол, отговарят на изискванията за финансово участие от Общността в размер на 50 % от приемливите разходи в рамките на сумите, посочени в приложение V.
Член 8
Обучение
Разходите, извършени по програми за обучение и обмен на държавни служители, отговарящи за мониторинга, контрола и наблюдението в областта на рибарството, отговарят на изискванията за финансово участие от Общността в размер на 50 % от приемливите разходи в рамките на сумите, посочени в приложение VI.
Член 9
Оценка на разходите
Разходите за изграждане на система за оценка на извършените разходи за контрол на Общата политика в областта на рибарството предоставят право на финансово участие от Общността в размер на 50 % от приемливите разходи в рамките на сумите, посочени в приложение VII.
Член 10
Семинари и медийни средства
Разходите по инициативи, включващи семинари и медийни средства, с цел повишаване на информираността както сред рибарите и другите участници, като инспектори, прокурори и съдии, така и сред широката общественост относно необходимостта от борба с безотговорния и незаконен риболов и във връзка с прилагането на разпоредбите на Общата политика в областта на рибарството, предоставят право на финансово участие в размер на 75 % от приемливите разходи в рамките на сумите, посочени в приложение VIII.
Член 11
Патрулни кораби и самолети
1. Разходите, извършени за покупка и модернизиране на кораби и самолети, използвани за проверка и надзор на рибарството от компетентните органи на държавите-членки, предоставят право на финансово участие в размер на 50 % от приемливите разходи, извършени от държавите-членки, в рамките на сумите, посочени в приложение IX.
2. Финансовото участие, определено за всяка държава-членка в приложение IX, е изчислено въз основа на използването на съответните кораби и самолети за проверка и надзор, изразено като процент от тяхната обща годишна дейност, както е декларирано от държавите-членки.
Член 12
Адресати на настоящото решение са държавите-членки.
Съставено в Брюксел на 29 октомври 2008 година.

Labels: 11
8
6
12
15